Mjög alvarlegt væri ef fuglaflensa bærist inn í alifuglahús, segir yfirdýralæknir, en almennt séu smitvarnir þeirra mjög góðar. Óttast er að villtir fuglar af þremur tegundum sem fundist hafa dauðir og hænsn á bæ á Suðurlandi hafi verið með skæða flensutegund sem herjar á Evrópu.
Matvælastofnun greindi frá því í gærkvöldi að fuglaflensa hefði verið staðfest í þremur villtum fuglum á landinu sem fundist hafa undanfarna daga, heiðargæs, við Hornafjörð, hrafni á Skeiðum og súlu nærri Strandakrikju við Suðurstrandarveg. Þá hafa heimilishænsni á bóndabæ nærri þar sem hrafninn fannst sýnt sjúkdómseinkenni og verið aflífuð. Að sögn Sigurborgar Daðadóttur yfirdýralæknis hjá Mast er beðið niðurstaðna á greiningu úr þeim, en ef þetta reynist vera afbrigðið H5N1, sem geisar í Evrópu væri það í fyrsta sinn sem það greinist í hænsum hér. Fuglaflensa er lík flensu hjá fólki og einkennin svipuð og smitast með snertingu og driti og er mjög smitandi.
Þetta skæða afbrigði sem nú herjar í Evrópu, við óttumst að þetta sé sú týpa sem að hér er og hún er bráðsmitandi.
Segir Sigurborg Daðadóttir. Hún segir dánarhlutfallið mismunandi eftir tegundum, alifuglar séu margir haldnir saman og þá magnist smitið og dreifist hratt og dauðinn meiri. Athygli hefur verið vakin á því að svo virðist sem eitthvað sé af dauðum fugli í súlnabyggðinni í Eldey miðað við myndir úr myndavél sem þar er og Eldey ekki víðsfjarri þeim stað sem dauða súlan fannst.
Smit hlýtur að vera nokkuð útbreitt fyrst við erum búin að finna í þremur villtum fuglum að sitthvorri tegundinni vítt og breitt um landið.
Það megi því reikna með að áhrifin geti orðið mikil í Eldey vegna þess hve þétt fuglabyggðin er þara. Aðspurð hvort að ástæða sé til að óttast um viðkvæma stofna eins og haförninn segir Sigurborg það óljóst, en haförn sem fannst dauður í fyrrahaust reyndist vera með H5N1, en ekki sé vitað hvort það hafi dregið hann til dauða. Ekki er talið að fólki stafi hætta af fuglaflensunni.
Mjög líklega ekki, reynslan í nágrannalöndum okkar að þetta afbrigði, H5N1, er ekki mikið að smitast í fólk en flensa getur smitast á milli manna og dýra þannig að það er full ástæða til þess að fólk fari varlega og ekki vera að handfjatla dauða fugla með berum höndum og bara gæta almennra smitvarna. Reynslan hefur sýnt það í nágrannalöndum okkar að þetta hefur ekki verið að smitast í fólk.
Sigurborg segir að sérstök viðbragðsáætlun hafi strax verið virkjuð og búið sé að setja strangari smitvarnarreglur fyrir þá sem halda alifugla, heimahænur og þess háttar því mikilvægt sé að halda þeim vel frá villtum fuglum.
En alifuglabú á Íslandi almennt eru með góðar smitvarnir, en mesta hættan náttúrlega er að þetta berist inn í alifuglahús, það yrði mjög alvarlegt.

Óttast er að fuglaflensa sem greinst hefur í dauðum fugli af þremur tegundum undanfarna daga sé af skæðu afbrigði sem geisar í Evrópu og er bráðsmitandi, en fólki á þó ekki að stafa hætta af. Fólk er varað við því að handleika dauðan fugl með berum höndum.